Det er Anne Lise Ofstad som sier dette, leder for tilsynsheimen i Skarbøvika. Et enstemmig fylkesutvalg har avsagt dødsdommen over institusjonen, som har det formelle navnet Møre og Romsdal Tilsyns- og rehabiliteringssenter. Dommen er ikke rettskraftig før fylkestinget følger opp med det endelige vedtaket. Nå arbeides det på spreng for å finne en løsning som kan berge tilbudet i Skarbøvika.- Driver billig- Vi vil hevde at vi driver billig og får mye ut av pengene, i og med at vi tar hånd om 18-20 klienter i året. Heimen har bare litt over ni stillinger. Dette inkluderer kjøkkenet og verkstedet. Vi håper i det lengste at politikerne kan utsette nedleggingsavgjørelsen slik at det blir råd å lage en utredning, men det ser mørkt ut. Budsjettet og saka vår skal opp allerede 9. desember, sier Ofstad.- Meler ikke vår egen kake- Personalet hos oss har stått på for klientene. Vi har et svært lavt sjukefravær også. Folk må merke seg at alle som jobber her er sikra videre arbeid. Det er ikke for å mele vår egen kake vi roper varsku nå. Saken er at det ikke finnes alternativer for beboerne våre i Møre og Romsdal. I og med at vi finnes, usynliggjør vi en del av problemene som faktisk eksisterer. Vi arbeider for de svakeste, og yter en hel del kuratorbistand. For eksempel med å få orden på beboernes økonomi, med trygd og attføring. Hjelpe dem i boligjakten, hjelpe dem med å gjenopprette familiekontakt som kan være ødelagt. På tilsynsheimen får beboerne dessuten hjelp av sosionom, lege og psykiater, forteller Ofstad.
- Noen klarer seg bra, og kommer i arbeid igjen. Atter andre er svingdørsklienter som kommer tilbake etter en tid på gata. Problemet til vårt klientell er at de ikke har noen pressgruppe. De har lav status, og er langt på veg stemmeløse i samfunnet. De er svakest av alle og trenger hjelp og støtte mer enn noen andre, sier hun.
- Kvinnene er ekstra utsatt. For dem eksisterer det ikke alternativer. Jentene blir lett utnytta, de blir misbrukt og mer nedkjørt enn mennene. De trenger en annen type støtte enn det som tilbys mennene. Vi hadde planer for et eget kvinne-opplegg, men måtte legge disse på is da budsjettene våre ble kutta i fjor, forteller Anne Lise Ofstad.- Når du har gått ei stund på fylla, er det godt å komme hit til avrusing, godt å bli edru. Få tilbake både livsgnisten og matlysta, få en normal ramme for dagene dine. Det er for galt, helt vanvittig, hvis dette tilbudet blir fjerna. Jeg har vært på tilsynsheimen seks-sju ganger, og liker meg godt. Her får jeg hjelp og støtte, sier en kar i førtiåra fra Ålesund.- Forliket i fylkestingets budsjettarbeid gir ikke rom til så mye. Skal vi finne plass til mer, må det skje ved å forflyttte penger innafor samme sektor, eller hente penger i andre sektorer, sier Asbjørn Rutgerson, fylkestingsrepresentant for Tverrpolitisk liste.